રાજકોટ ઃ રાજકોટ શહેરમાં ખાસ કરીને સ્કૂલ,કોલેજોની આસપાસ કે નજીકમાં બિલ્ડીંગમાં દુકાનમાં આઈસ્ક્રીમ પાર્લર કે ફુડઝોનના નામે યુવા હૈયાઓને એકાંત પીરસતા કેબીન ક્લ્ચર પાર્લરોમાં રાજકોટ પોલીસે આરંભેલી ડ્રાઈવમાં આજે ચૌધરી હાઈસ્કૂલ નજીક મહિલા કોલેજ સામે હેપ્પી અવર્સ (નામ જેમ જ) પાર્લરમાં પોલીસે છાપો મારતા અંદર નિરાંત જીવે એકાંત માણી રહેલા ટીનએજર્સ, યુવક, યુવતીઓમાં ભાગદોડ મચી ગઈ હતી. પ્ર. નગર પોલીસે સંચાલક આશીષ નિર્મળસીંહ વાઢેર તથા ભાર્ગવદાસ શિવરામ ગોંડલીયાની અટકાયત કરી હતી. બિંદાસ્ત રીતે કેબીન પાર્લરમાં શાળા-કોલેજના યુવક-યુવતીઓની આવજા રહેતી હતી અને કેબીનમાં બેસીને ગુટરગુ કરતા હતા. આજે પણ સવારના સમયે પાર્લરની અંદર પાંચથી છ યુગલ તેમજ એક ડઝનથી વધુ યુવા હૈયાઓ હેપ્પી અવર્સ માણી રહ્યા હતા. પ્ર. નગર પોલીસ *બીન બુલાયે મહેમાન* બનીને પહોંચી હતી.